cyanic-selkie/wikianc huggingface dataset:
פוקהונטס 2: מסע לעולם חדש
עלילה
במקביל, פוקהונטס מתגעגעת לג'ון, וחברתה נקומה מפצירה בה לשכוח אותו. ג'ון רולף (בילי זיין), דיפלומט צעיר אנגלי, נשלח למושבה המתפתחת באמריקה על ידי המלך ג'יימס, כדי לבקש מהצ'יף לבוא לאנגליה להידברות, אך נתקל בסירוב מצד המנהיג; לעומתו, בתו פוקהונטס נענית לכך, בעקבות עמדותיה ורצונה להביא לשלום. בעודה מלווה בבריון אינדיאני וברולף, היא מפליגה לאנגליה.
בדרכם לאכסניה בלונדון הם פוגשים ברטקליף, הטוען שהם מסתירים זהב מהמלך ג'יימס. רולף מנסה להביא את פוקהונטס להידברות לפני המלך, אך רטקליף הנבל מתערב ומציע להביאה אל נשף גדול העומד להתקיים בקרוב. פוקהונטס מנסה ללמוד את כללי ההתנהגות בארמון המלוכה הבריטי ולהתלבש בלבוש מערבי, ורולף מלמד אותה לרקוד; הם מתאהבים. בערב הנשף פוקהונטס מצליחה להתלבש ולהתנהג בהתאם לכללים הנהוגים במקום, אך רטקליף משבש את המצב וגורם לפוקהונטס לנזוף במלך ולהיעצר, עוד לפני שאמרה את דבריה לגבי עמה.
רולף פוגש בדמות מכוסת ברדס המציעה לו לשחרר את פוקהונטס. השניים יוצאים למבצע חילוץ שבסופו הם משחררים את פוקהונטס; הדמות העלומה מתגלה כג'ון סמית.
פוקהונטס חוזרת בבגדיה המקוריים לארמון המלך הנדהם, לצד ג'ון. הם מגלים למלך שרטקליף שיקר לו, והמלך אומר שלצערו הוא כבר הפליג כדי להילחם באינדיאנים. ברגע האחרון מותקפות אניותיו של רטקליף והוא מובס. כשרטקליף חוזר לחוף, המלך ג'יימס, שמחכה לו שם עם חייליו, מצווה על חייליו לאסור את רטקליף על שקריו. רטקליף נאסר על ידי חיילי המלך ונלקח לכלא.
המלך מעניק לג'ון ספינה משלו, והוא מגלה שעליו לוותר על פוקהונטס למען הרפתקאותיו. רולף מצטרף במפתיע להפלגתה של פוקהונטס לאמריקה, והם מתנשקים בספינה.
GeoRSS
GeoRSS הוא הרחבה של RSS המאפשרת הוספת מידע גאוגרפי לעדכוני RSS.
באותה שיטה, ניתן גם להצביע על המקום שבו צולמה התמונה, באמצעות תגיות מיוחדות שכוללות את הקואורדינטות של המקום בו צולמה התמונה (קו רוחב וקו אורך). תוכנות ושירותים אחרים יכולים להשתמש במידע זה להצגה של תמונות על גבי מפה, במקום שבו הן צולמו. GeoRSS הוא פרוטוקול שמאפשר הכללה של מידע זה גם ב RSS FEED של האתר ולכן קל לשתף מידע זה. דוגמה לשימוש אפשרי יכולה להיות אתרים שמפרסמים חדשות באמצעות ,RSS שיכולים להשתמש ב GeoRSS וכך להציג את הכתבות מקושרות למקומות הרלוונטיים על המפה. מספר ספקי בלוג מאפשרים גם כן שילוב של GeoRSS וכך ניתן לראות את הבלוג על מפה, כקישור רגיל, או אפילו במיקום שונה על המפה לכל כניסה בבלוג.
כמו ב RSS רגיל, מתפתחים כיום כלים להצגה של המידע והם נקראים GEORSS AGGREGATORS והם מאפשרים הצגה משולבת של תוכן ממקורות רבים, ולכן ניתן לראות לדוגמה על מפה חדשות, מידע על רעידות אדמה, תמונות וכל מידע שמופץ מלכתחילה עם GeoRSS.
סיימון פרייזר, לורד לובאט ה-15
בריגדיר סר סיימון כריסטופר ג'וזף פרייזר, לורד לובאט ה-15 וברון לובאט ה-4 (באנגלית: Simon Christopher Joseph Fraser, 15th Lord Lovat and 4th Baron Lovat; 9 ביולי 1911, טירת ביופורט, אינוורנס, סקוטלנד - 16 במרץ 1995, סקוטלנד) היה לורד סקוטי, ראש שבט פרייזר מלובאט ומפקד קומנדו בריטי במלחמת העולם השנייה.
ראשית חייו
פרייזר נולד לסיימון ג'וזף פרייזר, לורד לובאט ה-14 וללאורה, בתו של תומאס ליסטר, ברון ריבלסדייל ה-4. פרייזר למד בקולג' אמפלפורת' שם היה חבר בתוכנית ההכשרה לקצונה של צבא בריטניה ובקולג' מגדלנה באוניברסיטת אוקספורד, שם הצטרף ליחידת פרשים של האוניברסיטה, וב-1930 קיבל דרגת לוטננט שני ביחידת סיירי לובאט. בשנת 1931 הועבר פרייזר לצבא הרגיל, עדיין בדרגת לוטננט שני, למשמר הסקוטי. שנה לאחר מכן ירש את תוארו של אביו כלורד לובאט ה-15 וכראש ה-25 של שבט פרייזר מלובאט. באוגוסט 1934 הועלה לדרגת לוטננט וב-1937 הועבר לכוחות המילואים. ב-10 באוקטובר 1938 נישא פרייזר לרוסמונד ברוטון ולזוג נולדו שישה ילדים.
מלחמת העולם השנייה
באוגוסט 1939 מונה פרייזר לקפטן ביחידה בה שירת. לקראת 1940 התנדב פרייזר לצבא הבריטי ולבסוף צורף ליחידת הקומנדו מספר 4. ב-3 במרץ 1941 נשלח יחד עם יחידתו לאיי לופוטן שבשליטת נורווגיה במהלך מבצע קליימור, בו השמידו מספר מפעלי שמן דגים, מספר מצבורי דלק ו-11 ספינות. במהלך המבצע נתפסו מספר ספרי קוד גרמניים, ונתפסו 216 עמדות גרמניות. כ-315 נורווגים ברחו יחד עם הקומנדו בחזרה לאנגליה. באפריל נשלח יחד עם יחידתו לפלישה בעיר הרדלוט. בפלישה פיקד פרייזר פיקד על כ-100 חיילי יחידת קומנדו 4 ועל כ-50 חיילים קנדים מהבריגדה המלכותית של ניו ברונסוויק. על פעולתו בפלישה הזאת קיבל פרייזר את הצלב הצבאי. ב-1942 הועלה פרייזר לדרגת ליטננט קולונל וקיבל את הפיקוד על יחידת קומנדו 4. ופיקד עליה במהלך מבצע ג'ובילי ב-19 באוגוסט 1942. יחידתו תקפה והשמידה סוללת תותחים של 6 תותחי מ"מ, על פעולתיו במצע זה קיבל פרייזר את אות השירות המצוין. בשנת 1944 הועלה פרייזר לדרגת בריגדייר ופיקד על בריגדת השירותים המיוחדים הראשונה. ביום הפלישה לנורמנדי נחת פרייזר יחד עם יחידתו בחוף סורד.
לאחר מלחמת העולם השנייה
פרייזר הושבת מהלחימה עקב פציעתו בצרפת, ולמרות ניסיונותיו לא הוחזר לשירות סדיר, אלא הוגדר כאיש מילואים ב-1949. הוא מונה על ידי וינסטון צ'רצ'יל למפקד חיל הג'נטלמנים של בית הלורדים.
לייטקוין
לייטקוין (באנגלית: Litecoin, בקיצור "LTC", המסומן Ł) הוא מטבע מבוזר מבוסס טכנולוגיית הבלוקצ'יין, שמשמש כאמצעי להעברת כסף. הלייטקוין הוא מטבע בעל קוד תוכנה פתוח שהופץ תחת רישיון MIT / X11, מבוסס על רשת עמית לעמית (P2P), אינו מנוהל על ידי רשת מרכזית כלשהי ומוכר כאחד המטבעות הוותיקים בשוק המטבעות הקריפטוגרפים. הלייטקוין דומה במובנים רבים לביטקוין מאחר שהקוד שלו מבוסס על הקוד של הביטקוין, עם שיפורים או שינויים קלים.
היסטוריה
לייטקוין נוצר בשנת 2011 ושוחרר בקוד פתוח ב-GitHub על ידי עובד גוגל ומנהל ההנדסה לשעבר ב-Coinbase צ'רלי לי (Charlie Lee). לייטקוין נועד להיות מטבע אינטרנט למסחר בין עמיתים המאפשר תשלומים מיידיים, כמעט ללא עלות, ברחבי העולם. בנוסף ה-לייטקוין נוצר גם כדי לתמוך במטרה של ביטקוין לפתור את צורכי התשלום שמורכבותם הלכה וגדלה.
הלייטקוין מכונה ה"אח הקטן" של ביטקוין, משום שבמידה רבה הלייטקוין משתמש ברוב בסיס הקוד של ביטקוין, אך נותר כשרשרת נפרדת שהפכה פופולרית אך לא פופולרית מבחינת שווי שוק כמו ביטקוין שנשאר בראש רשימת המטבעות הקריפטוגרפיים.
תקלות תכופות בתוכנה שימשו כמחסום להתקדמות המטבע והשפיעו על אמון קהילת לייטקוין. בנובמבר 2013 כשיצאה גרסת 0.8.5.1 של לייטקוין ומעמדו של המטבע נסק. הנכס הדיגיטלי של LTC הגיע לשווי של מיליארד דולר עד 2013 - שנתיים בלבד לאחר שהושק רשמית.
הפופולריות של לייטקוין מבוססת על מספר גורמים:
במאי 2017 אימץ LTC את פרוטוקול ה-Segregated Witness והשתמש בתהליך השדרוג של ביטקוין. מהלך זה ביסס את רשת ה-Lightening בתוכנת לייטקוין ומהירות העסקאות הפכה מהירה משמעותית וגרמה למחירי LTC לעלות בין 3 ל-300 דולר. לייטקוין הגיע לשיא בכל הזמנים של 360.66 דולר ב-18 בדצמבר 2017. מרכיב משמעותי בשדרוג ה-Lightening Network היה יכולת החלפות אטומיות צולבות - Blockchain. תהליך זה אפשר למשתמשים להחליף את מטבעות הקריפטו שלהם ללא צורך בעסקאות.
שער לייטקוין וכמות המטבעות
כמות מטבעות הלייטקוין המקסימלית היא 84 מיליון. (בשנת 2019 היו כ-61 מיליון במחזור). במודל הכלכלי של הלייטקוין, שזהה לזה של הביטקוין, המטבעות החדשים מתווספים לעולם כגמול לכורים. הגמול הוא 25 מטבעות לייטקוין לבלוק.
איך עובד מטבע הלייטקוין
בבלוקצ'יין של הביטקוין בלוק נוצר כל 10 דקות, ואילו בבלוקצ'יין של הלייטקוין, כל 2.5 דקות. מה שמאפשר נפח עסקאות גבוה ומהיר יותר. המשמעות מאחורי נפח עסקאות גבוה יותר היא כלכלית – ככל שהבלוקצ'יין תוכל להתמודד עם יותר עסקאות, העמלה לתשלום תהיה זניחה יותר.
הבדלים בין הביטקוין ללייטקוין
כאשר ה-ביטקוין יצא לאור ב-2009 כמטבע הדיגיטלי הראשון, התפרסם גם קוד המערכת שלו. קוד המערכת קוד פתוח ומאפשר לבחון, לשנות וליישם בפרויקטים אחרים. כך למעשה, נוצרו המטבעות הדיגיטליים הנוספים - מטבעות אלו מכונים: alt coins (אלטרנטיביים או בקצרה "אלטים").
ארכלאוס (מצביא)
ארכלאוס (ביוונית:  Ἀρχέλαος) היה מצביא יווני בשירותו של מיתרידטס השישי, מלך פונטוס (תחילת המאה ה-1 לפנה"ס). לאחר הצלחות גדולות באסיה הקטנה במהלך מלחמת מיתרידטס הראשונה (88-85 לפנה"ס) הוביל פלישה גדולה ליוון האירופית. שם הוכה נחרצות בשני קרבות על ידי המצביא הרומי סוּלה, וקיבל הוראה ממלכו לנהל משׂא ומתן לשלום. בשנים שלאחר מכן נפל עליו חשד בחצר המלכות ששיתף פעולה עם סולה, וסופו שנמלט לרומא (83), ואף סייע בידיו של המצביא הרומי לוּקוּלוּס במהלך מלחמת מיתרידטס השלישית (74 לפנה"ס).
אסיה הקטנה
המלך השאפתן של ממלכת פונטוס, מיתרידטס השישי, פלש לאסיה הקטנה בשנת 89 לפנה"ס במטרה להרחיב את ממלכתו. שנים מבכירי מצביאיו, ארכלאוס ואחיו נאופטולמוס, הביסו במהרה את ניקומדס הרביעי שליט ביתיניה והשתלטו בהמשך אף על קפדוקיה ופפלגוניה. מרבית ערי אסיה הקטנה מיהרו להצהיר על תמיכתן במיתרידטס, למעט מספר ערים שבחרו לשמור על נאמנותן לרומא. אחת מהן הייתה העיר מגנסיה, שהתנגדה בעקשנות לניסיונותיו של מיתרידטס להכניעה, כשארכלאוס עצמו נפצע במהלך המצור עליה.
איי הים האגאי
בשלב הבא הפנה מיתרידטס את כוחותיו אל עבר ארץ האם היוונית. ארכלאוס נשלח בראש צבא שמנה כ-120,000 חיילים ופרשים לשם מילוי המשימה. תחילה הוכנעו איי הים האגאי, כשהמטרה הייתה הבטחת עליונותו הימית של הצי הפונטי בזירה זו. דרי האיים לא התנגדו למרוּת החדשה שנכפתה עליהם, ובמהרה האיים הקיקלדיים, דלוס ואובויה סופחו על ידי ארכלאוס. בתחילה אנשי דלוס בחרו לצדד ברומא ואף הצליחו תחילה להדוף התקפה אתונאית מוקדמת, אך מול צבאו האדיר של ארכלאוס לא היה להם סיכוי. דלוס ומקדש אפולו המפורסם שבתחומה נבזזו, ורבים מתושביה שהיו ממוצא איטלקי נטבחו. אנשי רודוס בחרו אף הם לשמור על נאמנותם לרומא והצליחו היכן שאנשי דלוס נכשלו. למרות עדיפות מספרית ניכרת, מכונות המצור המשוכללות, ונוכחותו של מיתרדטס במערכה, לא הואילו מאמצי הצי הפונטי לשבור את רוחם של אנשי רודוס. בסופו של יום מיתרידטס ויתר על רודוס והתפנה למימוש שאר חלקי תוכניתו. מיתרידטס התמהמה בפרגמון, בזמן שארכלאוס מיהר לנחות עם חילותיו על אדמת ארץ האם היוונית. חיש מהר באו תחת מרותו אכאיה, לאקוניה, מרביתה של בויאוטיה וחלקים מתסליה, כל אלה הצטרפו לאתונה שכבר תמכה במיתרידטס, כך שעד סוף שנת 88 לפנה"ס מרבית שטחה של יוון היה למעשה תחת מרות פונטית.
המצור על אתונה ופיראוס
פאוסניאס וממנון מציינים ניצחון רומאי שבעקבותיו ארכלאוס והטיראן האתונאי אריסטיון מצאו את עצמם לכודים בפיראוס ובאתונה בהתאמה. סולה מיהר לפצל את צבאו ולהטיל מצור על אתונה ופיראוס גם יחד, כשסולה עצמו בחר להישאר עם הכוח שצר על פיראוס. ארכלאוס וחייליו ניסו לחבל במאמצי המצור בדרכים שונות אך ללא הועיל. בד בבד, המצור ההדוק על אתונה שנמשך לכל אורכו של חורף 86/87 הוביל את תושביה לחרפת רעב. בתחילת שנת 86 קרסה אתונה בפני הסתערות של הכוחות הצרים. זמן קצר אחר כך, בראשון במרץ כשהם מעודדים מנפילת אתונה, הצליחו חייליו של סולה לכבוש את פיראוס, אולם ארכלאוס הצליח לחמוק מן העיר עוד קודם לכן דרך הים לתסליה.
קרב כירונאה
לאחר שהותיר לאנשיו לבזוז ולשרוף את פיראוס, כעונש לתמיכה בארכלאוס, יצא סולה בעקבותיו של ארכלאוס. שני הצבאות נפגשו במישור שליד כירונאה. צבאו של ארכלאוס, שהורכב מלאומים שונים, הגיע למספר המרשים של 120,000 חיילי רגלים, פרשים ומרכבות. צבאו של סולה סבל מנחיתות מספרית משמעותית כשכוחותיו מנו בסך הכול 15,000 רגלים וכ-1,500 פרשים. אך למרות הנחיתות המספרית הצליחו הלגיונרים של סולה להכניע את מרבית הגיס שעמד לרשות ארכלאוס, לא מעט הודות לתחבולותיו של סולה. קרוב למאה אלף חיילים מהכוח הפונטי מצאו את מותם, כשארכלאוס מצליח לנסוג לכלקיס עם 20,000 הניצולים. לאחר שארגן מחדש את כוחותיו החל לפשוט על חופי יוון כשהוא מנצל את העליונות הימית של הצי הפונטי.
קרב אורכומנוס
כשהגיעו הידיעות על המפלה הצבאית בכירונאה הורה מיתרידטס על גיוס צבא נוסף בסדר גודל של קרוב ל-70,000 חיילים, ושליחתו ליוון. כוחות אלו חברו לכוחות שנשארו תחת הנהגתו של ארכלאוס והתכוננו למערכה נוספת. בקרב השני והמכריע, שהתקיים בסמוך לאורכומנס, תריסר ק"מ בלבד מזרחית לכירונאה, שוב נחלו הכוחות הפונטיים מפלה קשה. ביום הראשון לקרבות נפלו קרוב ל-20,000 חיילים מקרב החיל הפונטי, כולל דיוגנס, בנו של ארכלאוס. ביום השני חוסל הצבא הפונטי כליל ופוזר לכל עבר.
הסכם השלום
לאחר המפלה באורכומנוס השתכנע מיתרידטס שעליו למצוא דרך לסיים את העימות עם רומא. היה ברור למיתרידטס שהצעד הבאה של סולה, לאחר שהגיס הפונטי ביוון הושמד כולו, הוא לעבור לאסיה הקטנה עם כל צבאו ולהחזירה למרות רומא. מיתרידטס שלח את ארכלאוס כנציגו לדון עם סולה על הסכם שיביא לסיום המלחמה. שני המצביאים נפגשו ככל הנראה בסוף שנת 86 לפנה"ס. סולה דרש ממיתרידטס להסיג את כוחותיו מביתיניה, קפדוקיה ופפלגוניה, כמו כן מיתרידטס יאלץ לוותר על שאר כיבושיו באסיה הקטנה, לשלם 2,000 כיכרות כסף כפיצוי, לשחרר את כל השבויים שנמצאים ברשותו ולמסור שבעים אוניות מלחמה, על ציודן וצוותיהן. לכאורה, סולה דרש ממיתרידטס מחיר כבד תמורת שלום, אך הוא השאיר תחת שליטתו את ממלכת פונטוס וכנגזרת מכך את כס מלכותו ומעמדו כמלך. בנוסף הוא העניק למיתרידטס מעמד של חבר ובן ברית של העם הרומי. ארכלאוס הסכים לתנאים שהציג בפניו סולה, אך ההסכם עדיין היה כפוף לאשרור המלך. מיתרידטס נפגש עם סולה בעצמו וניסה להמתיק את הגלולה בניסיון לשמור על פפלגוניה ולבטל את סעיף מסירת אוניות המלחמה. סולה סירב בעקשנות לכל שינוי בהצעה שפרס בפני ארכלאוס ולבסוף מיתרידטס נעתר. על אף העליונות הפונטית בזירה הימית, הסכם השלום הפך להכרחי מבחינתו של מיתרידטס. פימבריה, מצביא רומי שעמד בראש הצבא שנשלח על ידי הסנאט כדי להחליף את סולה במערכה נגד מיטרידתס, כבר נחת באסיה הקטנה והחל לדחוק את הכוחות הפונטיים מפרגמון, ומיתרידטס העדיף את תנאיו הנוחים של סולה על פני כניעה לפימבריה. סולה עצמו היה שותף ברצון לסיים את מעשי האיבה בינו לבין מיתרידטס, כך שהראשון יוכל להפנות את מרצו ותשומת לבו לאויביו הפוליטיים ברומא. כך הגיעה לסיומה המלחמה המיתרדטית הראשונה.
העריקה לרומא
עריקתו של ארכלאוס לרומא לאחר סיום המלחמה המיתרדטית הראשונה העלתה את החשד שהוא בגד במלכו עוד כשהיה תחת שירותו. החשד הראשון בהיות ארכלאוס בוגד הועלה אחרי התבוסה בכירונאה, כאשר מפקד כוח התגבור דורילאוס התקשה להאמין שהצבא הפונטי האדיר הובס על ידי צבאו המצומצם של סולה ללא מעשה בגידה כלשהו שסייע לרומאים. החשד רק התעצם בשל היחס האדיב שהפגין סולה כלפי ארכלאוס במהלך הדיונים על הסכם השלום בין פונטוס לרומא. ארכלאוס התלווה לסולה בדרכו להלספונטוס (מיצר הדרדנלים), כאשר במהלך המסע נפל ארכלאוס למשכב. סולה דאג שיריבו לשעבר יזכה לטיפול מסור, ופלוטרכוס מציין שהיה זה טיפול שווה ערך לכזה שהיה זוכה לו מצביא רומא. יתר על כן, סולה העניק לו במתנה שטחי אדמה נרחבים באובויה. כמו כן, סולה הציע לארכלאוס שאם מיתרידטס יפעל בעתיד נגד רומא עליו לנטוש את שירותיו. ארכלאוס סירב בתוקף ונימק את תשובתו בכך שהוא לעולם לא יבגוד באדם ששמו מפקד על צבאו. מיתרידטס החל לחשוד שהסכם השלום עם רומא, שארכלאוס היה אדריכלו, היטיב באופן מוגזם עם סולה, בעיקר בסוגיית מסירת הצי הפונטי שחיסל למעשה את היתרון האחרון של מיתרידטס על הרומאים. לבסוף, אם בשל היותו בוגד או בשל חששו מתגובת מיתרידטס להאשמות שהועלו נגדו, נמלט ארכלאוס עם משפחתו לאחד ממפקדיו של סולה, פראיטור בשם ל. ליקיניוס מורנה, והתריע על כוונותיו של מיתרידטס לפעול בעתיד נגד הרומאים. בתמורה סולה העניק לו מעמד של חבר ושותף של העם הרומי. מאוחר יותר אנו שומעים שארכלאוס תפקד כיועץ ללוקולוס במהלך המלחמה המיתרדטית השלישית. בנוסף לכך, במהלך אותה מלחמה שלח מיתרידטס מכתב לארסאקס מלך הפרתים שבו הוא מבקש ממנו להפוך לבן בריתו במלחמתו נגד רומא. מיתרידטס מתפאר בהישגיו במהלך המלחמה המיתרדטית הראשונה, ומסביר כיצד מאמציו לגרש את הרומאים מאסיה ושחרור יוון סוכלו על ידי בגידתו של ארכלאוס. עדות זו לא מהווה עדות מפלילה אלא בעיקר חושפת את דעתו של מיתרידטס, ואפשרי שהחשד שדבק בארכלאוס אפשר למיתרידטס להיתלות בתירוץ נוח משפיל פחות לתבוסה שספג בהתמודדותו מול הרומאים במהלך המלחמה המיתרדטית הראשונה.
הערות שוליים
כל המקורות העתיקים בשפה האנגלית, אלא אם צוין אחרת.
ערפיח געשי
ערפיח געשי הוא סוג של זיהום אוויר שמתרחש כאשר גופרית דו-חמצנית, גזים אחרים וחלקיקים הנפלטים מהר געש מתפרץ מגיבים לחמצן ולחות בנוכחות אור השמש. התופעה נפוצה באיי הוואי, הר הגעש קילוואה באי הוואי מתפרץ ללא הפסקה מאז 1983, ולכן השם המקובל בעולם לתופעה - ווֹג (vog) - מקורו באנגלית, והוא הלחם בסיסים של המילים volcanic smog, כלומר ערפיח געשי. על פי מדידות שנערכו ביוני 2008 פולט קילוואה לאוויר בין 2,000 ל-4,000 טון גופרית דו-חמצנית מדי יום.
תיאור
ערפיח געשי נוצר כאשר גזים הנפלטים מהר געש (בעיקר תחמוצות של גופרית) מגיבים בנוכחות אור השמש לחמצן וללחות. התוצרים כוללים חומצה גופרתית וסולפטים אחרים. ערפיח געשי מורכב מתערובת של גזים וחלקיקים המסוכנת לאדם מאשר כל רכיב בפני עצמו ומקשה על מחקר התופעה.
השוואה בין ערפיח לערפיח געשי
כשרמת הערפיח באוויר גבוהה השמים נראים בגוון אפור צהבהב משום שגוון תחמוצות החנקן הוא צהוב. בניגוד לכך, תחמוצות הגופרית הן חסרות צבע והגוון של ערפיח געשי הוא אפור. גם כשהערפיח הגעשי מתפוגג עלולים להישאר בשמים כתמים אפורים של ערפיח געשי שנלכד בשכבת האינוורסיה.
סכנות
מרבית המחקרים על ערפיח געשי התבצעו באזורים בהם הערפיח הגעשי נוצר באופן טבעי, ולא בתנאי מעבדה. ערפיח געשי מכיל תרכובות כימיות היכולות להזיק לסביבה, ולבריאותם של צמחים, בעלי חיים ובני אדם. גודל החלקיקים המרכיבים את הערפיח הגעשי קטן מספיק על מנת שבנשימה הם יכולים להצטבר בריאות ומכיוון שאופיים חומצי הם יכולים להזיק לריאות ולפגוע בתפקודן. בין התסמינים הבולטים: כאבי ראש, עיניים דומעות, כאבי גרון, קשיי נשימה (כולל התקפת קצרת), תסמינים של מחלה דמוית שפעת, ועייפות כללית. תופעות אלו בולטות במיוחד בקרב אנשים הסובלים מקשיי נשימה וילדים.
טיפות זעירות של חומצה גופריתית יוצרות גשם חומצי. הגשם החומצי מסוגל להמיס עופרת המצויים בגגות ובמערכות אינסטלציה במסמרים, בצבע, בנקודות ריתוך וכו'. העופרת המומסת עלולה להוות סיכון בריאותי אם היא חודרת למי שתייה של מערכות שנועדו ללכוד מי גשמים.
הסכנה קיימת גם לצמחים שבהם עלולה החומצה הגופרתית לגרום לכוויות בעלים, וחקלאים דיווחו על אובדן יבולים כתוצאה מתופעה זו. לעומת זאת אין דיווחים על פגיעות בחיות משק כתוצאה מערפיח געשי.
ערפיח געשי בדרך כלל גורם להגבלות של הראיה וגורם לסיכון הן עבור נהגי מכוניות והן לתעבורה האווירית והימית.
ערפיח געשי בהוואי
גזים נפלטים מהר הגעש קילוואה בהוואי משלושה אתרים: לוע האלמאומאו (Halemaʻumaʻu) בפסגת קילוואה, חרוט האפר של פּוּ אוֹאוֹ (Puʻu ʻŌʻō) ולאורך קו החוף באזור בו לבה הזורמת מרצועת הבקעים המזרחית נשפכת לאוקיינוס. תימרות העשן והגזים יוצרים שמיכה של ערפיח געשי שיכולה לעטוף את האי כולו. הערפיח הגעשי משפיע בעיקרי על חוף קוֹנה (Kona) בצידו המערבי של האי הוואי כאשר רוחות הסחר דוחפות את הערפיח הגעשי לדרום מערב והרוחות הדרומיות דוחפות אותו צפונה במעלה חוף קוֹהלה (Kohala) בחלקו הצפון מערבי של האי.
עם זאת, בתקופות ממושכות של סערות החורף עלולה הרוח הדרומית מערבית לדחוף את הערפיח הגעשי לחלקו המזרחי של האי, ובמקרים נדירים אף לאיים נוספים בארכיפלג. במקרים אלו עד שהערפיח הגעשי מגיע לאיים אחרים מרבית הגופרית הדו-חמצנית מתפוגגת כשבנתיבו משאיר הערפיח מאחוריו אפר, עשן ואמוניה.
פליטת הגופרית הדו-חמצנית התגברה החל מ-12 במרץ 2008 כאשר נפער לוע חדש פעיל בקילוואה. הגידול ברמת הערפיח הגעשי גרמה לפינוי אוכלוסייה ולנזק ליבולים. בקיץ 2008 הוגדר מחוז הוואי כאזור אסון בשל הפגיעה ביבולים חקלאיים.
חוזה גאורגייבסק
חוזה גאורגייבסק היה הסכם בין האימפריה הרוסית לממלכת כארתלי-קאחתי שנחתם ב-24 ביולי 1783. על פי ההסכם הפכה כארתלי-קאחתי למדינת חסות של האימפריה הרוסית. הרוסים מצידם הבטיחו לדאוג לשלמותה הטריטוריאלית של הממלכה הגאורגית ואת המשך שלטונה של שושלת בגרטיוני. מצד שני, על פי החוזה, הייתה לרוסים זכות קדימה בניהול יחסי החוץ של כארתלי-קאחתי. כמו כן התכחשה הממלכה המזרח גאורגית מתלות כלשהי בממלכת פרס (שהייתה ריבונית במשך מאות שנים) או מדינה אחרת. על פי ההסכם כל מלך חדש שימונה היה צריך לקבל את אישור הצאר הרוסי לפני הכתרתו.
תנאי החוזה
בסעיפים 1, 2, 4, 6 ו-7 מוגדרת קיסרית רוסיה כריבונית היחידה של ממלכת כארתלי-קאחתי. הקיסרית התחייבה לשמור על הריבונות הפנימית של הממלכה ושלמותה הטריטוריאלית. היא התחייבה כמו כן וגם לראות באויבי הממלכה כאילו היו אויביה. הגאורגים מצדם התחייבו שמאותה עת כל מלך שימונה ישבע אמונים לצאר הרוסי, לתמוך באימפריה הרוסית במלחמותיה ולא לקיים יחסים דיפלומטיים עם מדינות אחרות ללא הסכמת הרוסים מראש.
את הסכמתם של הגאורגים לקבל עליהם חסות זו יש לראות על רקע הצורך בהגנה מפני פלישות מדרום, מצד הע'ותמנים והפרסים. הסכמי חסות דומים נחתמו קודם לכן עם שליטים עות'מאנים ופרסים.
סעיפים נוספים קובעים כי בין הארצות יהיה גבול פתוח לתנועת סחורות, מהגרים ותיירים, ומבטיחים שרוסיה תימנע מלהתערב בענייני הפנים של כארתלי-קאחתי, בכלל זה בענייני מיסוי.
תוצאות
החוזה לא הגשים את התקוות שתלו בו הגאורגים. עוד בימיו של ארקלה השני סבלה גאורגיה מפלישות הרסניות של הפרסים, ורוסיה לא התערבה להגנתה אלא באיחור ובאופן חלקי. בינואר 1801, בעקבות סכסוכים בין בני שושלת בגרטיוני על השלטון בכארתלי-קאחתי, הכריז הצאר פאבל הראשון, יורשה של קתרינה, על סיפוח כארתלי-קאחתי לרוסיה באופן חד-צדדי, בניגוד לחוזה גאורגייבסק. פאבל מת זמן קצר לאחר מכן, ויורשו אלכסנדר הראשון, ששקל לבטל את המהלך, אישר מחדש את הסיפוח ב-12 בספטמבר 1801. יורש העצר האחרון של כארתלי-קאחתי, דוד בגרטיוני, הוגלה לסנקט פטרבורג ב-1803.
ברנדי נורווד
ברנדי ראינה נורווד (באנגלית: Brandy Rayana Norwood; נולדה ב-11 בפברואר 1979) הידועה כברנדי, היא שחקנית, זמרת R&B ופופ, תמלילנית, מלחינה ומפיקה מוזיקלית אמריקאית.
נורווד הוציאה את אלבומה הראשון, הקרוי על שמה, בגיל 14 ופרצה לתודעת הקהל בשנות ה-90 עם להיטה "I Wanna Be Down". נורווד זכורה בעיקר בגלל להיטה הגדול ביותר "The Boy Is Mine" שהיה שיתוף פעולה עם זמרת ה-R&B מוניקה. נורווד מכרה כ-10.5 מיליון אלבומים ברחבי העולם.
ילדות
נורווד נולדה בשנת 1979 לזמר ה-R&B והגוספל וילי נורווד ואשתו סוניה. נורווד היא אחותו של הזמר ריי-ג'י ודודניתם של הזמר בו דידלי והראפר סנופ דוג.
נורווד החלה לשיר מגיל שנתיים במקהלת כנסייה, ובגיל 6 החלה להופיע באירועים של עמותות רבות כחלק מהרכב של קבוצת זמר צעירה. בגיל 11 הוציאה את הסינגל הראשון שלה, Make It Right, בחברת תקליטים קטנה. הסינגל לא זכה להצלחה אך ציידי כישרונות מחברת התקליטים אטלנטיק רקורדס התעניינו בזמרת הצעירה והיא הוחתמה על חוזה תקליטים בחברה והחלה לעבוד על דיסק הבכורה שלה.
1994–1997: הפריצה בארצות הברית
אחרי חודש של הקלטות וסשנים מאז החתמתה באטלנטיק יצא אלבומה הראשון, הנקרא על שמה, ב-27 בספטמבר 1994. בשבוע הראשון האלבום הגיע למקום ה-20 במצעד האלבומים של בילבורד, אך הודות להתייחסות של ערוצי המוזיקה MTV ו-BET תפסה נורווד תאוצה והשירים "I Wanna Be Down" ו-"Baby" נכנסו לעשירייה הפותחת במצעד הסינגלים של הבילבורד. הודות להצלחתם של השירים הפכה נורווד לאחת מהזמרות החדשות המצליחות באותה שנה והייתה מועמדת ל-2 פרסי גראמי עבור האמן החדש הטוב ביותר והופעה ווקאלית של זמרת R&B. בנוסף, הייתה בעלת 4 מועמדויות לפרסים ב"רכבת הנשמה", 2 לפרסי המוזיקה של בילבורד ומועמדות אחת בבחירת הילדים בניו יורק.
ב-1995 הקליטה נורווד את השיר "Sittin' up in My Room" עבור פסקול לסרט באטמן לנצח. השיר זכה להצלחה גדולה והגיע למקום השני במצעד השירים של הבילבורד. ב-1996 הקליטה עם טאמיה, צ'אקה קאן וגלדיס נייט את השיר Missing You שנכלל בפסקול הסרט Set It Off. השיר לא זכה להצלחה גדולה במיוחד והגיעה רק למקום ה-25 במצעד האמריקאי, אך הוא זיכה את נורווד ושאר הזמרות במועמדות לפרס גראמי עבור שיתוף הפעולה הטוב ביותר לשיר פופ. במקביל לקריירת המוזיקה פיתחה נורווד את קריירת המשחק שלה והופיעה בסדרה "Thea", שירדה אחרי עונה אחת, וב-1996 החלה לככב בקומדיית המצבים הפופולרית "מואישה" בין השנים 1996–2001.
1998–2001: הצלחה עולמית
ב-1998 שיחקה נורווד בסרט הנעורים אני עדיין יודע מה עשית בקיץ האחרון, ושנה לאחר מכן הופיעה בסרט Double Platinum עם הזמרת והשחקנית דיאנה רוס. בנוסף חתמה נורווד חוזי דוגמנות עם חברת הקוסמטיקה Cover Girl, דיגמנה לחברת ההלבשה DKNY Jeans למשך שלוש עונות, ול-Candies Shoes.
ב-2001 חידשה נורווד את הלהיט של הזמר פיל קולינס משנות ה-80, "Another Day in Paradise". נורווד ביצעה את השיר כדואט עם אחיה Ray-J והשיר הפך ללהיט עולמי. כמו כן לקחה חלק בדיבוב הסרט "אוסמוזיס ג'ונס".
2002–2003: תדמית חדשה
במהלך הקלטות אלבומה השלישי של נורווד, התאהבה נורווד באחד ממפיקיו, רוברט סמית'. השניים התחתנו במהירות ובסודיות בקיץ 2001 ודבר זוגיותם נודע רק בפברואר 2002, בחודש בו הודתה כי היא מצפה לתינוק הראשון שלהם. ב-16 ביוני 2002 נולדה בתם הראשונה וזמן קצר לאחר מכן התגרשו השניים.
אלבומה השלישי של נורווד יצא במרץ 2002 ונקרא Full Moon. באלבום היו שירים בסגנונות R&B וסול עם השפעה של מוזיקה אלקטרונית. הסינגל הראשון מהאלבום היה "What About Us?". לעומתו, הסינגל השני שהאלבום נשא את שמו נפל במהירות מהמצעדים ולא זכה להצלחה מרובה. באלבום זה, הביקורות של מבקרי המוזיקה היו מעורבות. בעוד שמגזין המוזיקה AMG נתן ביקורת של 4 כוכבים מתוך 5, מגזין ה-Rolling Stone (רולינג סטון) אמר כי "תוצר 17 השירים בדיסק הוא קדחני, חסר זהות, מטורף, וזיוף של R&B סקסי"
ב-2002 החלה נורווד לכתוב ולהפיק שירים לאמנים כמו קלי רולנד, טוני ברקסטון וטיירלין רמסי.
2004–2005: שינויים רבים בחייה
בשנת 2004 ניהלה נורווד מערכת יחסים עם שחקן הכדורסל קוונטין ריצ'רדסון. השניים התארסו אך נפרדו.
ביוני 2004 הוציאה את האלבום Afrodisiac. הסינגל הראשון באלבום היה "Talk About Our Love" שהגיע למקום השישי באנגליה אך שאר השירים מהאלבום לא זכו להצלחה רחבה.
הדיסק זכה לביקורות טובות שהשוו את נורווד לג'נט ג'קסון בשנים הטובות, אך בעוד שבהולנד זכה האלבום להצלחה והפך לדיסק הכי מצליח שלה שם, בארצות הברית התקשתה נורווד למכור ונפלה מהמקום השלישי אחרי שבוע.
בסוף שנת 2004 חברת התקליטים של נורווד הוציאה את אלבום "המיטב של ברנדי" (The Best of Brandy). האלבום לא זכה לתשומת לב רבה ולא הפך להצלחה.
2006–2012
ביוני 2006 הייתה נורווד לאחת השופטות בתוכנית America's Got Talent, התוכנית הנצפית ביותר של הקיץ. נורווד הייתה אמורה להיות בעונה השנייה של התוכנית בקיץ 2007 אך פרשה לפני תחילתה בטענה שהיא לא תוכל להקדיש את הזמן הדרוש לתוכנית.
בדצמבר 2006 הייתה נורווד מעורבת בתאונת שרשרת. נורווד, שנסעה במהירות 104 קמ"ש, לא הספיקה לעצור ופגעה ברכב. נהגת הרכב מתה מפצעיה ומשפחתה הגישה תביעה כנגדה על סך 50 מיליון דולרים בגין הריגה ברשלנות.
בהמשך, הוציאה את Human. בנוסף, היא תרמה את קולה והקליטה פסקול למשחק שיצא ב-PlayStation Portable. נורווד דיבבה את הדמות הראשית במשחק.
בשנת 2012, החלה לשחק בסדרת הטלוויזיה "משחקות את המשחק" בתפקיד של שרדוניי פיטס. נורווד הצטרפה לעונה החמישית כדמות חוזרת והחל מעונתה השישית היא כחלק מצוות השחקנים הראשי עד לעונה התשיעית והאחרונה ב-2015.
2013–הווה
בשנת 2013, גילמה את מלינדה בדרמה הרומנטית "וידויים של יועצת נישואים" בבימויו של טיילר פרי, שגם כתב והפיק. בשנת 2016 שיחקה בסרט "התאמה מושלמת" לצד פולה פטון.
בשנת 2018 הצטרפה לעונה השנייה של סדרת הדרמה המוזיקלית "סטאר" ברשת FOX, בגילומה של קסנדרה אגוסטין "קייסי" בראון. בעונה השלישית של הסדרה קיבלה תפקיד יותר גדול שעלתה באותה שנה.
בשנת 2021 החלה לשחק את התפקיד הראשי של נעמי ליריקס בסדרת הדרמה המוזיקלית "Queens" מבית ABC.
ממלכת כארתלי-קאחתי
ממלכת כארתלי-קאחתי (בגאורגית: ქართლ-კახეთის სამეფო; כַּארתלִי-קַאחֵתִיס סַאמֶפּוֹ) (1762–1801) נוסדה בשנת 1762 על ידי איחוד שתי ממלכות מזרח גאורגיות - כארתלי וקאחתי. מתחילת המאה השש עשרה, לפי הסכם אמסיה משנת 1555 היו תחת שליטה איראנית. בשנת 1744 העניק נאדיר שאה את המלוכה על ממלכת כארתלי לתאימורז השני והשליטה על ממלכת קאחתי לבנו ארקלה השני, כפרס על נאמנותם. תאימורז וארקלה ניצלו את חוסר היציבות באיראן כתוצאה ממותו של נאדיר שאה בשנת 1747, והכריזו על עצמאותם בפועל. לאחר מותו של תאימורז בשנת 1762, ירש אותו ארקלה כשליט כארתלי ובכך איחד את שתי הממלכות.
לאחר מאות שנים של ריבונות פרסית על גאורגיה, הצליח ארקלה לשמור על אוטונומיה של ממלכתו בתקופת התוהו ובוהו שנוצר בפרס עם מותו של נאדיר שאה. הוא היה המלך הגאורגי הראשון של מזרח גאורגיה המאוחדת פוליטית מזה שלוש מאות. אף על פי שארקלה הציע, מיד לאחר איחוד מזרח גאורגיה בשנת 1762, את צייתנותו לשושלת זנד, שתפסו את מקומה של השושלת האפשארית. הממלכה נותרה אוטונומית בפועל במשך שלושת העשורים הבאים. בשנת 1783 חתם ארקלה על חוזה גאורגייבסק עם האימפריה הרוסית ובכך שם את מבטחו בצאר הרוסי והפך את הממלכה למדינת חסות. החוזה היווה ערובה להגנה מפני ניסיונות לכיבוש מחדש על ידי הפרסים או ניסיונות תקיפה על ידי אחרים. עד לשנות ה-90 של המאה ה-18, צמחה שושלת פרסית חדשה, השושלת הקאג'ארית בראשות אע'א מוחמד ח'אן קאג'אר, אשר הטביע את חותמו בתולדות הממלכה הקצרת ימים.
בשנים שבאו לאחר מכן, לאחר שאבטח את פרס גופא, יצא המלך הפרסי לכיבוש מחדש של הקווקז ולהחיל את הריבונות הפרסית על האזור. לאחר שארקלה השני סירב להתכחש לאמנה עם רוסיה ולקבל מרצון את הריבונות הפרסית תמורת שלום ושגשוג לממלכתו, פלש אגא מוחמד חאן לממלכת כארתלי-קאחתי, כבש את טביליסי ובזז אותה, ובכך החזיר אותה בפועל לשליטה פרסית. אולם זה היה לזמן קצר כיוון שאגא מוחמד קאג'אר נרצח שנתיים מאוחר יותר בהתנקשות, וארקלה עצמו נפטר כעבור שנה.
השנים שלאחר מכן התאפיינו בבלבול, שהגיע לשיאו בשנת 1801, עם סיפוחה הרשמי של הממלכה, על ידי אלכסנדר הראשון, לאימפריה הרוסית, זמן קצר לאחר הכתרתו של גאורגי השנים עשר  למלך ממלכת כארתלי-קאחתי. בעקבות מלחמת רוסיה–פרס (1804–1813) ויתרה פרס על השליטה בממלכת כארתלי-קאחתי באופן רשמי, וסימנה בכך את תחילת פרק השליטה הרוסית בהיסטוריה של גאורגיה.
היסטוריה
לאחר מותו של נאדר שאה בשנת 1747, ארקלה השני ותאימורז השני ניצלו את התוהו ובוהו בחצר הפרסית. בתקופה שלאחר מכן כרת ארקלה השני בריתות עם החאנות של האזור, ביסס את מעמדו כשליט מוביל בעבר הקווקז, וביקש סיוע רוסי. בשנת 1762 הוא ירש את אביו כמלך ממלכת כארתלי ויחד עם העובדה שכבר היה מלך ממלכת קאחתי, הפכה מזרח גאורגיה מאוחדת מבחינה פוליטית בפעם הראשונה מזה של מאות. בסביבות שנת 1760 היה ברור כי כארים חאן זנאד הוא השליט החדש של פרס. זמן קצר לאחר מכן ב-1762-1763 הגיש ארקלה את כתב צייתנותו לפרס וקיבל את הסמכתו כוואלי ("מושל" או "משנה למלך") של גוֹרגִ'יסְטַאן (גאורגיה). שהיה תואר שלטוני ספווי מסורתי, שהפך באותם ימים תואר ריק מתוכן. כארים חאן נפטר בשנת 1779, ועם מותו חזר התוהו ובוהו לחצר הפרסית.
מתוך כוונה שממלכתו תישאר עצמאית ומצד שני מתוך הכרה שיצטרך מגן חיצוני, ארקלה השני בא לידי הסכם עם האימפריה הרוסית בשנת 1783 וחתם על חוזה גאורגייבסק. על פי ההסכם הועבר האחריות לביטחון הממלכה ויחסי החוץ שלה, לידי הרוסים. כמו כן, התכחש ארקלה באופן רשמי מכל תלות בפרס או כל ממלכה אחרת. עם זאת למרות הוויתורים הגדולים שנעשו לרוסיה, הצליח ארקלה לשמור על אוטונומיה פנימית בתוך ממלכתו.
מטבעות
עמדתו הדו ערכית של ארקלה השני משתקפת גם במטבעות שהוטבעו בתקופות שונות של שלטונו. מטבעות הכסף הוטבעו עם שמו של איסמעיל השלישי או כתובת בסגנון שושלת זנד  שמתייחסת לכארים חאן זנאד. מטבעות אלה הוטבעו במטבעה של טביליסי עד לשנת 1799 - חלק מהם אף כעשרים שנה לאחר מותו של מוחמד כרים ח'אן זנד. באותם עשורים, מטבעות הנחושת שנטבעו בטביליסי נשאו שלושה סוגים של איקונוגרפיה: נוצרית, גאורגית ואף של האימפריה הרוסית (כמו עיט דו-ראשי). ההטבעה של מטבעות הכסף בהתייחסות לכרים ח'אן זנד, הפכה אותם לשמישים למסחר בפרס, ואילו מטבעות הנחושת ששימשו לשימוש מקומי בלבד, שיקפו את האוריינטציה הפוליטית הפרו-רוסית של ארקלה השני.
פיליפה קוטיניו
פיליפה קוטיניו קוריאה (בפורטוגזית: Philippe Coutinho Correia; נולד ב-12 ביוני 1992) הוא כדורגלן ברזילאי, המשחק בעמדות הקשר ההתקפי והקיצוני באסטון וילה, ובנבחרת ברזיל.
קריירת מועדונים
קוטיניו נולד בריו דה ז'ניירו שבברזיל. החל את הקריירה שלו במחלקות הנוער של ואסקו דה גאמה. בגיל 16 נרכש על ידי אינטר מילאנו תמורת ארבעה מיליון אירו, והמשיך לשחק בוואסקו דה גאמה כמושאל עד לגיל 18.
אינטר מילאנו
המעבר של קוטיניו לאינטר יצא לפועל ביולי 2010, כשהיה בן 18, והוא החל לשחק תחת המאמן רפאל בניטס. יושב ראש המועדון באותה עת, מאסימו מוראטי, אמר כי "קוטיניו הוא העתיד של אינטר".
ליברפול
את הופעת הבכורה שלו במדי ליברפול ערך קוטיניו ב-11 בפברואר 2013, שעלה כמחליף בדקה ה-78 בהפסד ליברפול 0–2 לווסט ברומיץ' אלביון. שישה ימים לאחר מכן, כבש את שער הבכורה שלו בליברפול כשעלה בהרכב הפותח בניצחון 0–5 של ליברפול על סוונסי סיטי. ב-2 במרץ כבש את השער הראשון והשני של ליברפול בניצחון 0–4 על ויגאן את'לטיק. ב-27 באפריל נבחר לאיש המשחק בניצחון ליברפול 0–6 על ניוקאסל יונייטד, עם שני בישולים וסחיטת כדור חופשי ממנו כבש ג'ורדן הנדרסון את השער השישי במשחק. באותו החודש, נבחר קוטיניו לשחקן המצטיין של החודש בליברפול.
ב-16 בספטמבר 2013 נפצע בכתפו במהלך משחק מול סוונסי סיטי לאחר התנגשות עם אשלי ויליאמס. הוא חזר להרכב הפותח של ליברפול לניצחון 0–4 על פולהאם במשחק שנערך באצטדיון אנפילד ב-9 בנובמבר. ב-26 בדצמבר כבש את השער היחיד של ליברפול בהפסד 1–2 למנצ'סטר סיטי. ב-13 באפריל 2014 כבש את שער הניצחון של ליברפול על מנצ'סטר סיטי במשחק לציון 25 השנים לאסון הילסבורו. הניצחון במשחק מיקם את ליברפול עם שבע נקודות מעל מנצ'סטר סיטי ארבעה מחזורים לסיום העונה.
בעונת 2015/2016 בליגה האירופית העפילו קוטיניו וליברפול עד למשחק הגמר, וקוטיניו פתח בהרכב קבוצתו בהפסד 1–3 לסביליה.
ברצלונה
הופעת הבכורה שלו התקיימה ב-25 בינואר 2018 נגד קבוצתו לשעבר אספניול בניצחון 0–2 במסגרת גביע המלך הספרדי. ב-8 בפברואר כבש את שערו הראשון במדי ברצלונה מול ולנסיה בניצחון 0–2 בגביע המלך, ועזר לקבוצתו לעלות לגמר. בגמר זכו קוטיניו וקבוצתו בקופה דל ריי, תואר ראשון של הברזילאי במדי ברצלונה. במהלך המשחק כבש בפנדל וגם הוסיף בישול. בתחילת עונת 2018/2019 קיבל קוטיניו את המספר 7. ברבע גמר ליגת האלופות כבש את השער השלישי במשחק נגד מנצ'סטר יונייטד לחיבורי השער.
חזרה לברצלונה
קוטיניו חזר לברצלונה עם הגעתו של המאמן החדש רונאלד קומאן. הוא הבקיע את השער הראשון לעונה ב־4 באוקטובר 2020, במשחק מול סביליה שנגמר בתיקו 1-1. ב־29 בדצמבר באותה שנה הוא נפצע בברכו במשחק מול אייבר. פציעה זו גרמה לו להיעדר לשאר העונה. הוא חזר לשחק לאחר תשעה חודשים, ב־20 בספטמבר 2021, במשחק מול גרנדה.
חזרה לאנגליה
ב-7 בינואר 2022 הושאל לאסטון וילה האנגלית עד לסוף העונה. ב-15 בינואר ערך הופעת בכורה במדי אסטון וילה כשעלה כמחליף בתיקו 2–2 נגד מנצ'סטר יונייטד כשהוא כבש שער ומבשל את השני.
ב-12 במאי 2022 נרכש על ידי אסטון וילה בסכום של 20 מיליון יורו ששולמו לברצלונה, בנוסף ל-50% ממכירה עתידית. קוטיניו חתם על חוזה בקבוצה עד יוני 2026.
קריירה בינלאומית
את הופעת הבכורה שלו בסגל הבוגר של הנבחרת הבוגרת ערך ב-7 באוקטובר 2010, כשעלה בהרכב במשחק ידידות נגד נבחרת איראן.
קוטיניו זומן לסגל נבחרת ברזיל במונדיאל 2018, והבקיע שער במשחק הפתיחה של הנבחרת נגד נבחרת שווייץ. במחזור השני של שלב הבתים כבש בתוספת הזמן את השער הראשון במשחק לזכות ברזיל נגד קוסטה ריקה שנגמר בתוצאה 0–2, ונבחר גם לשחקן המצטיין של המשחק. ברבע הגמר בו ברזיל התמודדה נגד בלגיה לאחר שעברה את מקסיקו בשמינית בישל קוטיניו שער לרנאטו אוגוסטו, אך זה לא הספיק כשהבלגים ניצחו בסיום 1–2 וברזיל סיימה את דרכה בטורניר. הוא בכלל בנבחרת המצטיינת בסיום הטורניר לצד שחקני נבחרתו מרסלו וטיאגו סילבה.
במאי 2019 נכלל בסגל הנבחרת לקראת הקופה אמריקה שנערך על אדמת ברזיל. משחק הפתיחה של הטורניר ושל הנבחרת נגד בוליביה היה משחקו ה-50 במדים הלאומיים ובאותו משחק כבש צמד בניצחון 0–3. הנבחרת שלטה לאורך הטורניר וגם זכתה בו בסופו של דבר עם ניצחון 1–3 על פרו בגמר.
גומצן חניתי
גומצן חניתי (שם מדעי: Bothrops asper) הוא מין של צפע גדול החי ממקסיקו לאורך אמריקה המרכזית עד לצפונה של דרום אמריקה. מקור שמו הוא ראשו המוארך כמו חנית (יחסית לבני הסוג). מין זה נפוץ יחסית ליד אזורי מגורים אנושיים ולכן גורם להכשות ומקרי מוות שכיחים.
מאפיינים
משקלו של נחש זה עד 6 ק"ג ואורכו (ייתכן גם שפרטים מסוימים הגיעו לגודל 2.5 מטר) כשהנקבות כבדות יותר מהזכרים. הוא בעל רצועות עור שחורות ומוקפות באזורים לבנים שמתפשטות עד לאזור הראש שאיננו מוקף רצועות. הראש מעוגל ובעל גומות חישה באזור שבין העיניים לנחיריים. הלשון ארוכה ובצבע שחור. שאר הגוף בצבעים זית עד חום כהה ואף שחור. למין זה יש הרבה קשקשים כדי לשרוד באזורים יבשים בהם אין הרבה מים.
מין זה ארסי וארסו גורם לפגיעה במערכת הדם והחיסון מה שמוביל לקרישת דם במהירות. עם זאת קיים נסיוב נגד ארס לארס הגומצן, והוא נפוץ כך שהמוכש יכול לשרוד אם הוא יגיע לבית החולים בזמן.
הגומצן החניתי מחפש מזון ויוצא לצוד בעיקר בשעות החשיכה. הוא טורף ממארב שניזון ממכרסמים, עופות, זוחלים קטנים וצפרדעים בעיקר. הטרף מומת במהירות והנחש בולע את טרפו בשלמות. הוא נפוץ באזורי מחיה גבוהים ויבשים לעיתים. הוא נפוץ בהרים עד גובה 1,300 מטר, ביערות גשם, יערות עננים ויערות סבוכים וכן בסוואנות, ביצות ואף באזורי חופים טרופיים.
שמואל בורנשטיין
רבי שמואל בורנשטיין מסוכטשוב (ד' בחשוון ה'תרט"ז, 2 בנובמבר 1856 – כ"ד בטבת ה'תרפ"ו, 8 בינואר 1926) היה האדמו"ר השני בחסידות סוכטשוב, מחבר הספר "שם משמואל" על התורה ומועדי השנה. בנו היחיד של רבי אברהם בורנשטיין (מייסד חסידות סוכטשוב) ונכדו של הרבי מקוצק.
הוא שימש כאדמו"ר נערץ בחייו, ותורותיו המקוריות, ובעיקר ספרו "שם משמואל", תפסו מקום מרכזי בארון הספרים החסידי גם לאחר פטירתו.
תולדות חייו
נולד בשנת ה'תרט"ז (1856) בעיירה קוֹצְק. כשהיה כבן 4 שנים נפטר סבו, הרבי מקוצק. התפרנס ממסחר. בשנת ה'תרל"ג (1873) נשא לאשה את מרת יוטא לאה בתו של רבי ליפמאן מרדומסק, חתן התפארת שלמה. יחד עם אביו הרביץ תורה בישיבה בסוכטשוב. כשנפטרה ב - י"ג כסלו ה'תרס"ב. נשא בשנת תרס"ג את אשתו השנייה מרת מירל בתו של הרב משה נטע כהנא שפירא, רבה של קשוינז, מתלמידי ה'אבני נזר' ומחבר ספר "שמן למאור".
כאביו, היה תומך נלהב ביישוב ארץ ישראל, ובמיוחד לאחר הצהרת בלפור. עם זאת יחסו לתנועה הציונית כולל המזרחי היה עוין אף יותר מאביו אשר סירב לקבל את משלחת הרבנים בראשות הרב ריינס מחשש שיפרסמו דברים שלא אמר. ב- ה'תרנ"א 1891 ביקר בארץ ישראל במצוות אביו במטרה לרכוש בה קרקע להתיישבות, אולם התוכנית לא עלתה בידו בגלל איסור מכירת קרקעות לאזרחי מדינות עוינות שהטיל השלטון העות'מאני באותה עת.
לאחר פטירת אביו בשנת ה'תר"ע (1910) ולפני סתימת הגולל לקבר אביו הוכתר לממלא מקומו, והחל לכהן כאדמו"ר וכראש ישיבה בסוכטשוב. בתחילה סירב לקבל על עצמו את האדמורות, מסיבה שיגרם לו לביטול תורה, אולם הרב אפרים מרדכי מוטל צוויגנהפט מזקני החסידים שכנע אותו, כי גם אביו האבני נזר הנהיג את החסידים ולא חשש לביטול תורה. סגנון הנהגתו היה תקיף וקוצקאי יותר. לאחר מלחמת העולם הראשונה נאלץ לעזוב את העיר סוכוטשוב ועבר ללודז' ולאחר מכן לזגערזש. בספרו "שם משמואל" הוא מביא ומבאר מתורת אביו, סבו הרבי מקוצק, ואדמו"רים נוספים.
נפטר בכ"ד בטבת ה'תרפ"ו (1926) בעיירת הנופש אוטבוצק, והובא לקבורה באהל בבית העלמין בסוכטשוב לצד קברו של אביו. נאמר כי בפטירתו הייתה חסידות סוכטשוב שנייה בגודלה לאוסטרובצה במספר הלמדנים שבה.
שם משמואל
כאמור, חיבר את הספר 'שם משמואל' על חמישה חומשי תורה ועל המועדים. הספר הוא אמרותיו החסידיות שנאמרו מידי שבת בעת עריכת ה"טיש", ובהזדמנויות נוספות, ונכתבו על ידו מאוחר יותר.
הספר נדפס לראשונה בפולין מיד לאחר פטירתו, על ידי בנו דוד, בעל "חסדי דוד", בתשעה כרכים, (ב"כ בראשית, ב"כ שמות, ויקרא, במדבר, דברים, מועדים, הגדה של פסח). לאחר מכן בנו, רבי חנוך בורנשטיין, הדפיס את הספר בארץ ישראל במהדורה חדשה, ובאותיות מרובעות, וכיום הוא מודפס בשישה כרכים (בראשית, שמות, ויקרא, במדבר, דברים ומועדים, הגדה של פסח).
חלק גדול מהספר מבוסס על תורת אביו בעל האבני נזר, כשהוא מצטט את דבריו ומבארם. הספר זוכה לתפוצה רחבה, בציבור החרדי והדתי-לאומי כאחד, ונקבעים בו שיעורי תורה רבים.
מלבד חיבור זה, או אף ערך את החלק הפנימי - הקצר - בספרו של אביו, "אגלי טל", כשהחלק החיצוני שנכתב על ידי אביו - הוא כביאור ארוך לחלק הפנימי.
כמו כן עבר בעצמו על כל כתבי ה'אבני נזר', סידר ערך והוציא לאור (שו"ת אבני נזר). החלקים הראשונים (או"ח-יו"ד) הופיעו בשנת ה'תרע"ב 1912, את החלקים  אבן העזר  הוציא בשנת ה'תרפ"ה 1925. את הכרך השביעי (חו"מ) הוציא לאור בנו של השם משמואל  האדמו"ר רבי דוד בורנשטיין בשנת ה'תרצ"ה.
צאצאיו
רבי שמואל מסוכטשוב היה נשוי פעמיים, והיו לו 21 ילדים, שכמעט כולם נספו בשואה.
יזרעאל (קיבוץ)
יִזְרְעֶאל הוא קיבוץ שיתופי של התק"ם בעמק יזרעאל, למרגלות הגלבוע, ליד עפולה ומשתייך למועצה האזורית הגלבוע.
היסטוריה
הקיבוץ הוקם בשנת 1948 בתור קבוצה, ומקימיו היו אנשי הפלמ"ח. הוא שוכן סמוך לחורבות הכפר הערבי זירעין ולשרידי העיר המקראית יזרעאל שעל שמה הוא קרוי. הכפר זרעין נכבש בידי חטיבת גולני במאי 1948 לאחר קרב עם "צבא ההצלה", ובתיו הנטושים שימשו את מקימי הקיבוץ בימים הראשונים. בשנת 1950, במלאת שנתיים להקמת הקיבוץ הוא עבר לנקודת הקבע שלו, על גבעה במרחק כ-800 מטרים ממיקומו הראשוני. ב-1956 הצטרפו לקיבוץ קבוצות עולים מדרום אפריקה ומאוסטרליה. בחגיגות 25 שנים לקיבוץ צוין כי הוא הכפיל את אוכלוסייתו. אחת הסיבות להצלחת הקיבוץ הייתה המעבר מלינה משותפת ללינה משפחתית.
בקיבוץ פועל בית המוזיקה יזרעאל גלבוע שבו לומדים ילדים מגיל גן ועד כיתה י"ב ומבוגרים. קבוצת הרוגבי של קיבוץ יזרעאל מובילה ענף ספורט זה ב-50 השנים האחרונות ומחזיקה במספר האליפויות הגדול בליגה הישראלית.
בשנות ה-80 נקלע הקיבוץ לחובות של כ-120 מיליון שקלים (כפליים מההכנסה השנתית) וסבל מנטישת חברים לאחר עשור של הגדלת אוכלוסייתו. הקיבוץ נחלץ מהמשבר בזכות הצלחת המפעל לייצור רובוטים לניקוי בריכות.
בשנת 1990 הקים הקיבוץ את חברת מיטרוניקס, המייצרת ציוד לבריכות שחייה, ובפרט רובוטים לניקוי בריכות שחייה. כחמישים מחברי הקיבוץ מועסקים בחברה (בנוסף למאות שכירים). בשנת 2017 הועברו לקיבוץ 22.6 מיליוני שקלים מהחברה (כדמי ניהול, שכר עבודה ושכירות).
הזדקרות
במכניקת הזורמים, הזדקרות היא הפחתה בגודלו של מקדם העילוי של פרופיל אווירודינמי, הנובעת מהגדלת זווית ההתקפה של הפרופיל. הזדקרות חלה כאשר זווית ההתקפה גדלה מעל לערך קריטי (המכונה "זווית הזדקרות"). זווית ההזדקרות משתנה מפרופיל לפרופיל ותלויה אף במספר ריינולדס, אך במרבית כלי הטיס האזרחיים ערכה הוא כ-15 מעלות. במטוסי קרב מתאפשרות זוויות הזדקרות גדולות יותר.
כביש 316
כביש 316 הוא כביש אורך אזורי בישראל, באזור חבל יתיר ודרום הר חברון, ואורכו כ־26 ק"מ. קצהו הצפוני של הכביש עובר בשטחי יהודה ושומרון. הכביש מתחיל בצפון הנגב, במחלף יתיר שעל כביש 31, ליד היישוב הבדואי חורה, לכיוון צפון־מערב, ממשיך לדרום הר חברון דרך יער יתיר, חולף על־פני היישוב ליבנה, חוצה את קו הירוק במעבר מצודת יהודה ולאחר היישוב בית יתיר הכביש מסתיים בצומת סוסיה שעל כביש 317. בכביש פגמים רבים בצורת שקעים וסדקים, ובמספר חלקים רוחבו כרוחב נתיב אחד בלבד, דברים המקשים על הנהיגה ואף מסכני חיים בחושך ובמזג אוויר סוער.
הזדקרות
אף ש"הזדקרות" הוא מונח כללי, בדרך כלל הוא מוזכר בהקשר של תחום התעופה ועל כן ערך זה דן ברובו בתחום זה.
בטיסה, הזדקרות מורגשת כאיבוד פתאומי ניכר של העילוי על כנפי המטוס, בעת שהמטוס מגיע לזווית התקפה גדולה מזווית ההזדקרות. בעת הזדקרות, אין המטוס מפסיק לנוע ואין המנועים מפסיקים לפעול. עם זאת, הקטנת העילוי מובילה לרוב לירידה בגובה הטיסה ולעיתים גם להאטת מהירות המטוס. בשל כך, כלי טיס המגיע למצב של הזדקרות עלול להקלע לאובדן שליטה.
הגדרה פורמלית
הזדקרות הוא מצב באווירודינמיקה ובתעופה בו זווית ההתקפה גדלה מעל ערך מסוים, וקיימת הקטנה משמעותית של העילוי. הזווית בה מתרחשת תופעה זו מכונה "זווית הזדקרות" או "זווית התקפה קריטית". זווית זו תלויה בסוג הפרופיל, צורת המטוס, יחס מוטת-שטח כנף (Aspect Ratio), מספר ריינולדס של הזרימה וגורמים אחרים. באופן כללי, זווית ההזדקרות נעה בטווח 8 עד 20 מעלות ביחס לזרימה, בטיסה תת-קולית.
ההזדקרות עצמה חלה עקב הפרדה של שכבות הזורם (אוויר לרוב) ממשטח הכנף. הפרדה כזו מתחילה כבר בזווית התקפה נמוכה, אך מרבית הזרימה עדיין נשארת צמודה לכנף. ככל שזווית ההתקפה גדלה, ההפרדות מחריפה ויותר שכבות זורם לא נעות צמוד לכנף. דבר זה מוביל לירידה ביכולת הכנף לייצר עילוי, שכן פחות אוויר זורם עליה. הגדלה נוספת בזווית ההתקפה, מעבר לערך הקריטי, מביאה לכך שהזרימה שהתנתקה מהכנף הופכת דומיננטית ואף מערבולתית. דבר זה מוביל להקטנה נוספת בעילוי וביצירת גרר.
מהירות הזדקרות וגרף מקדם העילוי ( C_{L} ) כפונקציה של זווית ההתקפה ( \alpha )
מקובל להתייחס לגרף המתאר את השתנות מקדם העילוי של פרופיל בתלות בזווית ההתקפה. לכל פרופיל ניתן לשרטט קשר זה, אשר לרוב הוא מחושב על סמך ניסויים במנהרת רוח. לצורת הפרופיל השפעה ניכרת על מקדם העילוי, אך גם לאופי הזרימה (אם היא ערבולית או אחרת).
כפי שניתן לראות בגרף, מקדם העילוי המקסימלי (ועל כן העילוי המקסימלי) מתקבל בזווית ההתקפה הקריטית (במקרה זה 19 מעלות). מעל לזווית זאת, מקדם העילוי יורד בצורה משמעותית ומקדם הגרר יגדל בצורה ניכרת. לאחר מכן, העילוי והגרר יושפעו ברובם מדחף האוויר (עילוי דחף/לחץ).
עם זאת, הזדקרות לרוב גורמת למטוס להגיב באופן שיוביל להקטנה מיידית של זווית ההתקפה, ולכן לא ניתן לקיים טיסה יציבה בזווית הגדולות מזווית ההזדקרות.
אף על פי שהגרף מציג את זווית ההתקפה, מקובל בעולם התעופה (ובפרט בקרב טייסים) להתייחס דווקא למהירות ההזדקרות, כיוון שכמעט כל כלי הטיס מצוידים במד מהירות אווירית, אך רק מעטים כוללים מד המציג את זווית התקפה של הכלי. קיים קשר הדוק בין זווית ההתקפה למהירות הטיסה, שכן, הקטנת מהירות הטיסה תדרוש זווית התקפה גדולה יותר, על מנת לשמור על אותה כמות עילוי.
המהירות בה טס המטוס כאשר הוא בזווית ההתקפה הקריטית היא מהירות ההזדקרות. מהירות זו תלויה במשקל המטוס וכן בצפיפות האוויר ובטמפרטורה:
כאשר -
עקב חשיבותה של מהירות ההזדקרות, כוללת הספרות מקצועית של כל מטוס את מהירות ההזדקרות שלו במגוון תצורות ומשקלים אפשריים, אך לרוב לא תכלול את זווית ההזדקרות.
אצטדיון טוטו עכו
היסטוריה
מגרשה הביתי של הפועל עכו במשך שנים רבות היה האצטדיון העירוני עכו המכונה "אצטדיון נפוליאון" בשל מיקומו בגבעת נפוליאון. בתחילת שנות ה-2000 נהרס היציע המערבי באצטדיון לטובת פרויקט של רכבת ישראל. לאחר הריסת היציע נפסל האצטדיון לשימוש במשחקי ליגה ומאז הוא משמש כמגרש האימונים של הקבוצה. עד לפתיחת האצטדיון החדש, שחלק מהמימון להקמתו הגיע מרכבת ישראל כפיצוי על האצטדיון הישן, נאלצה הפועל עכו להעביר את משחקי הבית שלה לערים אחרות.
האצטדיון נחנך ב-4 בספטמבר 2011 לאחר כשנתיים וחצי של בנייה, במשחק ידידות של הפועל עכו נגד אלופת הליגה, מכבי חיפה, אשר הסתיים בתוצאה 2:0 לטובת חיפה.
המשחק הרשמי באצטדיון נערך במסגרת ליגת העל ב-12 בספטמבר 2011, בין הפועל עכו להפועל באר שבע. המשחק הסתיים בניצחון 0–2 להפועל עכו.
בעונת 2016/17 קבוצת הפועל רובי שפירא חיפה שיחקה באצטדיון.
בעונת 2017/18 קבוצת הפועל קריית שמונה שיחקה באצטדיון באופן זמני בעקבות שיפוצים באצטדיון עירוני קריית שמונה.
משפחת בולדווין
משפחת בולדווין היא משפחה אמריקאית אשר רבים ממנה עסקו בתעשיית הבידור והדוגמנות. הידועים ביותר במשפחה הם ארבעת האחים כוכבי ההוליווד; אלק, דניאל, ויליאם וסטיבן בולדווין הידועים בתור "האחים בולדווין".
תולדות המשפחה
מקור המשפחה נעוץ בריצ'רד בולדווין, שחי באנגליה בתחילת המאה ה-16. בני המשפחה היו מאמינים פוריטנטים. בשנת 1620, אחד מצאצאיו של בריצ'ד, ג'ון האולנד, היה מ"האבות העולים" שהיגרו לצפון אמריקה על ספינת המייפלאואר מפלימות' והגיעו לקייפ קוד בנובמבר 1620. הסיבה לעזיבתם את אנגליה הייתה הרדיפה הדתית שסבלו ממנה כתות נוצריות אשר לא יישרו קו עם הכנסייה האנגליקנית השלטת. האחים בולדווין הם הדור ה-13 שנולד על אדמת צפון אמריקה.
האחים בולדווין
האחים בולדווין הם בניו של אלכסנדר ריי בולדווין הבן (1927 - 1983; מורה להיסטוריה ומאמן פוטבול) ואשתו, קרול ניוקום (1929 - 2022), כל הארבעה הם שחקני קולנוע וטלוויזיה וידועים בתעשיית הבידור.
בנוסף, לריי הבן יש גם שתי בנות.
השחקנים אדם בולדווין, א. מייקל בולדווין והזמרים "האחים בולדווין"  אינם קשורים למשפחה.
בהוליווד
כל ארבעת האחים הם שחקני הוליווד וכולם היו מועמדים לפרס אוסקר מלבד דניאל בולדווין.
דת
שורשי המשפחה היו מאמינים פוריטנטים מאנגליה, וזוהי הסיבה העיקרית להגירת ג'ון האולנד לאמריקה. בעקבות פיגועי 11 בספטמבר החל סטיבן בולדווין להתקרב לדת והתנצר לכנסייה האוונגליסטית  כמו אחיו אלן בולדווין. בתו של סטיבן, היילי בולדווין, אף מרבה להזכיר ציטוטים מהתנ"ך, ובריאיון לטין ווג היא אמרה:
לאחר שירה והרג בשגגה צלמת על סט צילומי הסרט "ראסט" פרסם אלן בולדווין בקשה שיתפללו עבורה וציטט את הפסוק מתהילים צ"א:
.ar
הרשמת אתר תחת הסיומת ar. לא מותרת לארגונים או אנשים מחוץ לארגנטינה. לעומת זאת, סיומות אינטרנט משניות פתוחות להרשמה לכולם, כל עוד ההרשמה מתבצעת בתוך ארגנטינה.
סיומות אינטרנט משניות
להלן 8 סיומות האינטרנט המשניות בארגנטינה:
תווים מיוחדים
בנובמבר 2008, אושרה ההחלטה לשימוש באותיות מהאלפבית הלטיני בשמות תחום, וביניהן האותיות: ñ ,ç ,á ,é ,í ó ,ú ,ä ,ë ,ï ,ö, ו-ü. בנוסף, אושרה הסיומת gob.ar. עבור גופים ממשלתיים (gob הוא קיצור ל-"gobierno", ממשלה בספרדית).
פיגוע ההתאבדות בחלב (2017)
פיגוע ההתאבדות בחלב היה פיגוע תופת שאירע ב-15 באפריל 2017 בו נרצחו כ-126 נוסעי אוטובוסים בשכונת אל-רשידין שבמערב חלב, סוריה. באוטובוסים נסעו אזרחים שפונו מעיירות עליהן הטילו כוחות המורדים מצור.
רקע
פינוי האוטובוסים היה חלק מהסכם בתיווכם של ממשלת סוריה, איראן וקטר והוצא לפועל על ידי הסהר האדום הערבי הסורי. על פי ההסכם השיעים שהתגוררו בכפרים אל פועה וכפריה שתמכו בממשלת סוריה ונאלצו לסבול מתקיפות צבא הכיבוש וכוחות נוספים של המורדים. בהמשך, לאחר שיפונו היו אמורים תושבי הכפרים לעבור לחלב בתמורה לכך שתושבי מדאיא וזבדאני שתומכים בסוריה ורובם הם סונים יעוברו למחוז אידליב.
הפיגוע
הפיגוע התרחש בשכונת אל-רשידין שבפאתי העיר חלב, ב-15 באפריל 2017 ובערך בשעה 15:30. לטענתם של כמה עיתונאים שהיו באזור, הפצצה הייתה במכונית שחנתה בסמוך לאוטובוסים שעצרו במחסום שהיה אחראי על העברת פליטים פצועים, יושבי המכונית החלו לחלק צ'יפס כדי למשוך את הילדים שיושבים באוטובוס להתקרב לאזור המכונית, שאותה תכננו המחבלים לפוצץ. לאחר הפיצוץ נפוצו בתקשורת דיווחים כי כמה עשרות אנשים נרצחו בפיגוע, אך בבוקר שלמחרת אושר על ידי המרכז הסורי לזכויות אדם כי מניין הנרצחים עלה ל-126. לדברי המרכז הסורי כ-109 מהנרצחים היו פליטים ו68 מהם היו ילדים.
הפיגוע הוביל להפסקת הפינוי למשך מספר ימים; הם התחדשו ב-19 באפריל עם אבטחה צמודה שעמדה במחסום בו התרחש הפיגוע. שלושה ימים לאחר הפיגוע טען דובר האו"ם כי הפיגוע הוא "ככל הנראה פשע מלחמה".
מבצעים
זהותם של המבצעים אינה ידועה. על פי הטלוויזיה הסורית הממלכתית, תושבי אל פועה וכפריה שתמכו בממשלה הסורית במהלך המצור על המורדים בעיירות טענו כי המורדים היו אחראים להפצצה אך אחד מארגוני המורדים הבולטים, אחראר א-שאם הכחיש כל מערובות לאירוע. חברי האופזיציה הסורית טענו בכלל כי ממשלת אסד עשויה להיות האחראית לאירוע וזאת כדרק להפנות את תשומת הלב הבינלאומית מהמתקפה הכימית בח'אן שייח'ון שנשלטת על ידי ארגון המורדים הסוני תחריר א-שאם וכוחות אסד הפציצו את העיירה מהאוויר בגז רעיל, ככל הנראה גז שהיה סארין, וכתוצאה מכך נהרגו כ-87 בני אדם ונפצעו כ-400.
תגובות
מזכ"ל האו"ם, אנטוניו גוטרש ביקש מכל הצדדים שיבטיחו על שמירת ביטחונם של הממתינים לפינוי.
האפיפיור, פרנציסקוס גינה את הפיגוע במהלך נאום ביום ראשון של הפסחא וכינה אותו כ"מתקפה מרושעת על פליטים נמלטים". דובר משרד החוץ האיראני טען כי ההתקפה היא "מעשה פלילי מביש של מחבלים תכפירים.
אם עונינו רבו להגדיל
מבנה הפיוט
הפיוט בנוי משבע מחרוזות, בנות ארבעה טורים כל אחת. כל טור פותח באות אחת על סדר הא-ב, ולאחר האות ת' מגיע טור המתחילה במילה "שלומו", הטור הבא מתחיל באות "ה", הטור הבא מתחיל במילה "קטן" ושני הטורים הבאים פותחים באותיות "יח". בכל מחרוזת, ארבעת הטורים חורזים. הפיוט שקול במשקל התיבות, ובכל טור בדיוק ארבע מילים.